Folketing
2000-11-17

Det afkast, man således kan hente hjem på de aktiviteter, kan så anvendes til medfinansiering og udviklingsprojekter i andre virksomheder, og dermed kan der opnås en endnu større effekt af fondens aktiviteter. Her er mulighed for at medfinansiere enkeltvirksomheder og udviklingsselskaber i form af kapitalindskud faktisk et ganske, ganske væsentligt instrument, og det er i øvrigt inspireret af de særdeles gode erfaringer, vi har fra Sverige og Finland, hvor VækstFondens søsterorganisationer har haft stor succes med det. Det er det, der har været inspirationen. Vi har til gengæld også i den arbejdsgruppe, der har været forløber for forslaget, drøftet meget, hvordan ejerskab kan opleves som noget trygt, som ikke bliver overvældende og utrygt for hovedaktøren i virksomheden. Det er grunden til, at der er lavet nogle restriktioner for VækstFondens udøvelse af ejerskabet, og det var det, hr. Frank Aaen spurgte om: Hvorfor i alverden gør man dog det?